2021. gada 19. jūlijā Regula (ES) 2020/1706 tika grozīta, pievienojot jaunas autonomas kvotas, jo bija beidzies to divpusējo protokolu termiņš, kuri noslēgti ar Norvēģijas Karalisti un Islandi un nosaka dažu zivju un zvejas produktu kvotas. Šo jauno autonomo kvotu termiņš beigsies 2022. gada 31. oktobrī. Tā kā sarunas par jauniem divpusējiem protokoliem līdz minētajai dienai pabeigtas nebūs, Savienībā paredzams apstrādei domāta beznodokļu zvejas materiāla deficīts. Tāpēc kvotu spēkā esības termiņu nepieciešams pagarināt uz laiku līdz Regulas (ES) 2020/1706 piemērošanas beigām.

Regulas mērķis ir, garantējot zvejas produktu pietiekamu piegādi rūpniecības nozarei, nodrošināt Savienības apstrādes rūpniecības konkurētspēju un nepieļaut to, ka tiek apdraudēta Savienības zvejas produktu ražošana. Šim nolūkam regula atbilstīgā apmērā noteiktu tarifa kvotu robežās samazina ievedmuitas nodokļus vai aptur to piemērošanu vairākiem zvejas produktiem. Turklāt tajā noteikts, kuru apstrādes operāciju (“atbilstīgās operācijas”) gadījumā tarifa kvotas var izmantot un kuru – nevar.

Priekšlikums paredz pašreizējo kvotu 09.2509, 09.2510, 09.2512, 09.2513 un 09.2514 spēkā esības termiņu pagarināt līdz Regulas (ES) 2020/1706 spēkā esības beigām. Lai to izdarītu, ir jāpievieno jaunas kvotas, kas aptver periodu no 2022. gada novembra līdz 2023. gada decembrim. Gada apjomi tiek proporcionāli palielināti, lai aptvertu visu 14 mēnešus ilgo kvotas periodu.

Priekšlikums ietekmē ES ieņēmumus, jo tiek zaudēti muitas nodokļi, kas būtu iekasēti par importētajiem produktiem. Viena no ierosinātajām kvotām attiecas uz produktu (siļķe sālījumā), kam piemēro 20 % vislielākās labvēlības režīma (MFN) nodokli. Divas citas ierosinātās kvotas attiecas uz produktiem, kam piemēro tarifa apturēšanu laikā no 15. februāra līdz 15. jūnijam. Gada pārējā laikā saldētām siļķēm piemēro 15 % MFN nodokli. Vēl trīs kvotas attiecas uz produktiem, kam piemēro 15 % MFN nodokli,

2022/0256 (NLE)

Priekšlikums

PADOMES REGULA,

ar kuru groza Padomes Regulu (ES) 2020/1706, ar ko uz 2021.–2023. gada periodu atver autonomas Savienības tarifa kvotas konkrētiem zvejas produktiem un paredz šo kvotu pārvaldību



(Dokuments attiecas uz EEZ)

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 31. pantu,

ņemot vērā Eiropas Komisijas priekšlikumu,

tā kā:

(1)Dažu zvejas produktu piegāde Savienībā patlaban ir atkarīga no importa no trešām valstīm. Cenšoties apmierināt zvejas produktu patēriņu, Savienība pēdējās desmitgadēs ir kļuvusi arvien atkarīgāka no importa. Lai neapdraudētu zvejas produktu ražošanu Savienībā un nodrošinātu pietiekamu piegādi Savienības apstrādes nozarei, atbilstīgā apmērā noteiktu tarifa kvotu robežās būtu jāaptur vai jāsamazina ievedmuitas nodokļu piemērošana vairākiem zvejas produktiem.

(2)Padomes Regula (ES) 2020/1706 uz 2021.–2023. gada periodu atver autonomas Savienības tarifa kvotas konkrētiem zvejas produktiem un paredz šo kvotu pārvaldību. Lai minētajā periodā Savienības ražošanas nozarei nodrošinātu pietiekamu piegādi, katrai tarifa kvotai ir noteikti atbilstīgi apjomi.

(3)2021. gada 19. jūlijā Regula (ES) 2020/1706 tika grozīta ar Padomes Regulu (ES) 2021/1203, kas citstarp pievienoja jaunas kvotas ar spēkā esības termiņu līdz 2022. gada 31. oktobrim, jo bija beidzies to divpusējo protokolu termiņš, kuri noslēgti ar Norvēģijas Karalisti un Islandi un nosaka dažu zivju un zvejas produktu kvotas.

(4)Tomēr ar Islandi un Norvēģijas Karalisti ievadītās sarunas par jauniem papildu protokoliem, ar kuriem nosaka dažu zivju un zvejas produktu kvotas, līdz 2022. gada 31. oktobrim nebūs noslēgušās.

(5)Tāpēc jānosaka jaunas kvotas, kas ir spēkā līdz Regulas (ES) 2020/1706 piemērošanas beigām,

IR PIEŅĒMUSI ŠO REGULU.

1. pants

Regulas (ES) 2020/1706 pielikumu groza saskaņā ar šīs regulas pielikumu.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.